Kvindelig kasserer tog fra kassen: Rektor på Rødkilde Gymnasium i Vejle har valgt, at sagen ikke skal meldes til politiet - det er flere af eleverne utilfredse med

Har du oplysninger i sagen, så kontakt Ekstra Bladet: 1224@eb.dk eller SMS/MMS 1224 (alm. takst)

Det har vakt stor opstandelse på Rødkilde Gymnasium i Vejle, at en af skolens kvindelige elever har stjålet et beløb på omkring 75.000 kroner fra festudvalgets kasse.

Svindlen er sket i løbet af sidste år, mens den 18-årige kvinde var kasserer i festudvalget.

Svindlen blev dog først opdaget i januar i år, da en ny kasserer kom til.

Rektor på gymnasiet, Hans Erik Duschek-Hansen, bekræfter svindlen overfor Ekstra Bladet.

- Der er tale om en meget tragisk sag. Jeg havde håbet, at sagen kunne løses i stilhed. Den pågældende elev er meget påvirket af situationen og angrer dybt, siger Hans Erik Duschek-Hansen.

Utilfredse med rektor

Pengene i festkassen er samlet ind gennem fester på gymnasiet og tilhører således alle eleverne.

Flere elever på Rødkilde Gymnasium er stærkt utilfredse med, at rektoren ikke har anmeldt det store bedrageri til politiet.

- Sagen bør naturligvis omgående meldes til politiet, siger gymnasieelev Mikkel Nikolajsen til Ekstra Bladet.

3. G eleven, som selv sad i festudvalget da svindlen foregik, fortæller at udvalget kontaktede rektor, da de opdagede, at der optrådte mystiske hævninger på kontoen.

Mikkel Nikolajsen opfordrer gymnasiets rektor til at melde sagen til politiet. (Privatfoto)

- Vi synes, det er helt absurd, at skolen dækker over handlingen og lader eleven gå på skolen helt uden konsekvenser. Pigen har jo taget penge fra os alle sammen og det bør have konsekvenser, siger Mikkel Nikolajsen til Ekstra Bladet.

Rektor Hans Erik Duschek-Hansen . Foto: Rødkilde Gymnasium

Skal betale 25.000 kr. tilbage

Rektor Hans Erik Duschek-Hansen siger til Ekstra Bladet, at han tager et vist medansvar for, at svindlen har kunnet foregå over så lang tid.

- Skolens tilsyn har svigtet i mere end et år. Svage sjæle kan således udfordres på det skammeligste. Samtidig har festudvalget 'Mimer' ikke fuldt ud levet op til regnskabspligten. Derfor har jeg valgt ikke at melde sagen til politiet.

- Men det ændrer jo ikke på, at der er begået et kriminelt forhold af eleven?

- Nej, det gør det ikke. Jeg forstår da også godt, hvis nogle af eleverne kritiserer min beslutning. Jeg har aftalt med eleven, at vedkommende skal betale 25.000 kroner tilbage. Gymnasiet skyder 25.000 kroner ind i festkassen og så må eleverne selv dække de resterende 25.000 kroner ind, siger rektoren Hans Erik Duschek-Hansen.

Går stadig på gymnasiet

Den pågældende elev har ifølge rektoren fuldt ud erkendt det kriminelle forhold.

- Vedkommende er dybt ulykkelig. Eleven opsøgte mig så sent som fredag aften herhjemme på grund af sagen. Der er tale om en meget trist sag, som jeg havde håbet at vi kunne holde nede. Eleven har ikke givet mig nogen forklaring på, hvorfor vedkommende har taget pengene. Der er efter min vurdering tale om en tåbelig kortslutning, siger rektoren.

Den 18-årige kvinde går fortsat på Rødkilde Gymnasium.